Néha szeretek elveszni olyan könyvekben, amikben két fiatal
lelki vívódásairól és kínlódásairól van szó, természetesen egy kis romantikával
megfűszerezve. Néha szeretek elveszni olyan könyvekben, amik egy olyan alternatív
világban játszódnak, ahol hegyén-hátán érik egymást az izgalmasabbnál
izgalmasabb csata- és akciójelenetek és a történet befejezése totál
kiszámíthatatlan. És néha – na jó, legtöbb esetben – szükségem van olyan könyvekre,
amikben a szereplőkkel együtt én is tíz centivel a föld felett járok és a történet végén a lelki szemeim előtt mindig rózsaszín
szívecskében látom a „boldogan éltek, míg meg nem haltak” végszót.
És vannak olyan napjaim is, amikor az előbb felsoroltak közül
egyikre sem vágyom igazán és akkor jön a képbe Debora
Geary könyve, amely ezekre az esetekre tökéletes választásnak bizonyul.
A történet egy 28 éves csinos, chicagói ingatlanügynök körül
forog, aki rejtett képessége révén, mindig megtalálja kliensei számára a
megfelelő otthont. Lauren ezt a képességét csupán egyszerű megérzésnek
tulajdonítja, sejtelme sincs róla, hogy ő egy boszorkány. Egyik éjszaka, miközben épp a virtuális
bevásárló kosarába pakolná be a kedvenc fagylaltját, váratlanul egy chatszobában találja
magát, ahol megismerkedik három nővel, akik azt állítják magukról, hogy ők bizony boszorkányok.
Nell (a három boszorkány egyike, és nem mellesleg több gyermekes családanya) az öccsével együtt készítette azt programot,
amely egy varázslat segítségével érzékeli az átlagemberekre nem jellemző
energiákat, és bevonzva őket a saját weboldalukra irányítja az olyan gyanútlan és csiszolatlan boszorkányokat, mint amilyen Lauren is volt. Nell „csapdája”, tulajdonképpen akarat ellenére térítette el Laurent, de még
mielőtt bárki is ennek az etikai hátterét kezdené el boncolgatni - amelyen én is erősen elgondolkodtam -, maradjunk csak annyiban, hogy a boszorkányok szándékaik meglehetősen tiszták voltak. Lauren meglepően jól szórakozott a három nővel folytatott
beszélgetés közben és nyugodtan fogadta azt a tényt, hogy azok boszorkánynak titulálták
magukat, sőt mi több, meg voltak győződve arról, hogy ő maga is az. És mivel állításuk
szerint a képzetlen boszorkány nem csak magára, de a környezetére nézve is veszélyes lehet, így ígéretet tettek arra, hogy Nell öccse pár nap
múlva felkeresi majd őt, hogy megvizsgálja a képességeit, és ha valóban
boszorkány, akkor elkezdje a tanítását. Innentől kezdve indul a mi történetünk
és követhetjük nyomon Lauren sorsát, ahogy felfedezi saját egyedi képességét és
hatáskörét, ahogy kötődni kezd egy népes boszorkánycsaládhoz, és ahogy figyelemmel
kíséri legjobb barátnője sorsfordító találkozását az Igazival és még
annál is tovább. A történet édes, az írás kiegyensúlyozott és szilárd, a
karakterek pedig szimpatikusak voltak a számomra, ez a boszorkányos dolog meg annyira hihetőnek és természetesnek tűnt végig a könyvben, hogy komolyan el kellett gondolkodtam
azon, hogy lehetséges lenne, hogy az írónő maga is egy boszorkány, különben
hogy a fenébe lehetne ennyire otthon a mágia működésének és mikéntjeinek a dolgában.
A történetben sok erős női karakterrel találkozhatunk, akik mindegyike jószívű,
nagylelkű és barátságos volt, igazság szerint számomra már túl sokan is voltak.
Bizonyos szempontból a könyv olvasása felüdülést jelentett a
számomra, hiszen egy olyan történetet olvashattam, ami tele volt a szeretet és
a barátság érzésével, ugyanakkor egy idő után hiányolni kezdtem belőle az
izgalmat, és hogy legalább egy olyan gazember (vagy szépfiú) kerüljön a képbe, akinek a színre lépésével rögtön felmegy a vérnyomásom, vagy gyorsabban kezd el verni a
szívem. A cselekmény totálisan kiszámítható volt, ami semmi, ismétlem semmi
meglepetést nem rejtegetett a számomra úgyhogy, aki igazi, köröm- rágós izgalomra vágyik az nehogy a kezébe vegye ezt a könyvet, mert nagy pofára esés csalódásban lesz része, mivel az első oldaltól az utolsóig viszonylag mindenki boldog, és senkivel semmi rossz nem történik. Viszont, ha egy kiszámítható és meglehetősen nyugis szórakozásra vágysz, olyanra, amelyben a
hangsúly az emberi kapcsolatokon és a családi összetartás
fontosságán van, akkor egy percig sem habozz, tuti, hogy ez a te könyved lesz.
Be kell valljam, a regény elején én is kissé csalódott
voltam, pörgősebb, izgalmasabb történetre számítottam, úgyhogy túlzás lenne azt állítanom,
hogy már az első oldaltól kezdve megfogott magának az írónő, de a végére mi tagadás, mégis megszerettem a könyvet, mert hogy is ne lehetne szeretni egy olyan történetet, amiből ilyen erősen árad a harmónia, a nyugalom és a boldogság érzése.
Hogy kiknek ajánlom? Azoknak, akik egy kis varázslattal, humorral és nagy adag szeretettel fűszerezett okos, szép és vicces történetre vágynak. Azoknak, akik nyitottak a mágia lágyabb és árnyaltabb oldalára és elfogadják az elemek hatalmát, a kristályok és a gyógynövények erejét. És természetesen azoknak, akik rajongnak a családi történetekért. Debora Geary
A könyv a megjelenése óta már számos országban kiadásra
került különböző borítókkal, melyek mindegyikében van valami szép, ami megragadja
az olvasó figyelmét (kivéve az utolsót), de véleményem szerint a Maxim Kiadó által megálmodott borítónak most messze sikerült túlszárnyalnia mindegyiket.
06/02 Kristina blogja - Kristályok 05/03 Angelika blogja - Ki kicsoda a regényben? 06/04 Könyvszeretet 06/06 Nem harap a... - Folytatások 06/08 Zakkant olvas - Boszorkányos könyvek, filmek 06/10 Szilvamag olvas - Borítók 06/12 Roni olvas - Idézetek 06/14 Insane Life - Karakterbemutató: Lauren
Noémi2015. április 30. 13:34Én nagyon megszerettem ezt a könyvet. Könnyed, humoros így bármikor fogyasztható :) Engem eleinte a sok szereplő zavart, kellett egy kis idő mire eligazodtam ki kicsoda. Az biztos hogy én jó szívvel tettem le az utolsó oldal után a könyvet, a végén igazán jót is nevettem :) Valamikor biztos újra olvasom majd, és persze várom a folytatást :)VálaszTörlésVálaszokSzilvamag2015. április 30. 13:58Hát mivel igen kiterjedt rokonsággal és baráti körrel rendelkezik a Sullivan család, így rengeteg könyv szól még róluk, ha jól tudom (de lehet, hogy tévedek) 7, plusz 3 kiegészítő kötet. :) Szóval ha a kiadó folytatja a sorozatot, akkor lesz mit olvasni. :)TörlésVálaszMegjegyzés hozzáadásaTovábbiak betöltése...